“กูเกิล” สั่งปลด! พนักงาน 1.8 พันคน ในแคลิฟอร์เนีย มีผล 31 มี.ค.66
“กูเกิล” ประกาศปลด! พนักงาน 1,800 ตำแหน่ง ในแคลิฟอร์เนีย มีผล 31 มี.ค.66 ด้านโฆษกของกูเกิลระบุ ที่ต้องเป็นวันที่ดังกล่าว เนื่องจากเป็นไปตามกำหนดเวลาแจ้งให้ทราบตามกฎหมายของรัฐแคลิฟอร์เนีย ทั้งนี้บริษัทจะจ่ายเงินให้พนักงานสหรัฐ ขั้นต่ำ 60 วัน
“กูเกิล”ประกาศปลด! พนักงาน 1.8 พันราย ในแคลิฟอร์เนีย มีผล 31 มี.ค.66
25 ม.ค. 2566

ผู้สื่อข่าวรายงานอ้างอิงข้อมูลจากสำนักข่าวซีเอ็นบีซี โดยอ้างเอกสารของรัฐแคลิฟอร์เนียว่า กูเกิลได้ประกาศปลดพนักงานกว่า 1,800 ตำแหน่งในแคลิฟอร์เนีย โดยเป็นส่วนหนึ่งของการปลดพนักงานครั้งใหญ่ที่สุดในประวัติศาสตร์ของทางบริษัท
โดยรายงานระบุว่า เมื่อวันศุกร์ (20 ม.ค.66) ที่ผ่านมา กูเกิลได้ประกาศจะทำการปลดพนักงาน 12,000 ตำแหน่ง หรือประมาณ 6% ของพนักงานประจำ โดยมีพนักงาน 1,845 ตำแหน่ง หรือ 15% ของการปรับลดพนักงานทั้งหมดอยู่ในแคลิฟอร์เนีย
ทั้งนี้ พนักงานส่วนใหญ่ที่ถูกเลิกจ้างในแคลิฟอร์เนียจะเกี่ยวข้องกับสำนักงานใหญ่ในซิลิคอนแวลลีย์ โดยในเมืองเมาเทนวิว ที่ตั้งของสำนักงานใหญ่ของกูเกิล มีการปลดพนักงาน 1,436 ตำแหน่ง ส่วนที่ซาน บรูโน ที่ตั้งสำนักงานใหญ่ของยูทูบมีการปลดพนักงาน 119 ตำแหน่ง และที่พาโลอัลโตอีก 53 ตำแหน่ง เอกสารซึ่งลงวันที่ 20 ม.ค. 66 ระบุว่า พนักงานที่สำนักงานต่าง ๆ ที่ถูกเลิกจ้างในครั้งนี้จะเริ่มในวันที่ 31 มี.ค. 66
ด้านโฆษกของกูเกิลระบุกับสำนักข่าวซีเอ็นบีซีว่า ที่ต้องเป็นวันที่ 31 มี.ค.66 เนื่องจากเป็นไปตามกำหนดเวลาแจ้งให้ทราบตามกฎหมายของรัฐแคลิฟอร์เนีย เนื่องจากกฎหมายว่าด้วยการแจ้งเกี่ยวกับการฝึกอบรมและการปรับเปลี่ยนแรงงาน (Worker Adjustment and Retraining Notification Act – WARN) กำหนดให้นายจ้างต้องแจ้งให้ลูกจ้างที่ได้รับผลกระทบ รวมถึงตัวแทนของรัฐและท้องถิ่น ได้ทราบล่วงหน้าอย่างน้อย 60 วัน ในกรณีที่มีการปิดโรงงานหรือปลดพนักงานครั้งใหญ่
อย่างไรก็ตามประกาศเบื้องต้นของกูเกิลระบุว่า ทางบริษัทจะจ่ายเงินให้พนักงานสหรัฐ ระหว่างช่วงเวลาแจ้งเตือนทั้งหมด (ขั้นต่ำ 60 วัน)

